यह निर्विवाद सत्य है कि प्रदेश में नकल माफियाओं का धंधा आज सैकड़ों करोड़ों रुपये तक पहुंच गया है। राजनैतिक दबाव में मानक ​तथा आवश्यकताओं को अंदेखा करते हुए पिछले तीन दशकों में हजारों विद्यालयों को मान्यता प्रदान की गयी। यह मान्यताएं नकल माफियों और दबंग राजनेताओं की जुगलबंदी का परिणाम थी। वैसे तो नकल के लिए प्रसिद्ध जिलों की सूची काफी लंबी है, लेकिन विशेष रूप से अलीगढ़, गाजीपुर, कौशाम्बी और गोंडा का नाम इसमें प्रमुख रुप से लिया जा सकता है। ऐसे जिलों की एक—एक तहसील में सैकड़ों विद्यालय मान्यता प्राप्त कर नकल का धंधा धड़ल्ले से चला रहे हैं। उदाहरण के लिए अलीगढ़ की अतरौली तहसील में लगभग हर 500 मीटर पर एक माध्यमिक विद्यालय है। जिनमें बमुश्किल 2—4 अर्धनिर्मित कक्षा कक्ष बने हुए हैं और उन विद्यालयों में प्रति वर्ष सैकड़ों परीक्षार्थी हर साल रेगुलर परीक्षार्थी के रूप में हाईस्कूल और इंटरमीडिएट की परीक्षाओं में सम्मिलित होते हैं।